RÅDETS RESOLUTION af 6. maj 1996 vedrørende undervisningssoftware og multimedier inden for uddannelse og erhvervsuddannelse (96/C 195/03)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab, og

som henviser til forslaget til resolution fremsat af Kommissionen under medvirken af det italienske formandskab, og

som tager følgende i betragtning:

Aktioner, som bidrager til udvikling af uddannelse af høj kvalitet, og som tilskynder medlemsstaterne til at samarbejde, alt imens man respekterer deres beføjelser på området;

Europa-Parlamentets og Rådet afgørelse nr. 819/95/EF af 14. marts 1995 om iværksættelse af Fællesskabets handlingsprogram SOCRATES (1);

Rådets afgørelse 94/819/EF af 6. december 1994 om et handlingsprogram for gennemførelse af en erhvervsuddannelsespolitik i Det Europæiske Fællesskab (Leonardo da Vinci) (2);

Europa-Parlamentets og Rådet afgørelse nr. 818/95/EF af 14. marts 1995 om vedtagelse af tredje fase af »Ungdom for Europa«-programmet (3);

Europa-Parlamentet og Rådets afgørelse nr. 1110/94/EF af 26. april 1994 om fjerde rammeprogram for Det Europæiske Fællesskabs indsats inden for forskning, teknologisk udvikling og demonstrationsaktioner (1994-1998) (4), som blandt andet omhandler den forskning der skal foretages inden for informationsteknologi og telekommunikation for at imødekomme behov af fælles samfundsinteresse;

Kommissionens meddelelse KOM(96) 12 endelig udg. vedrørende forslaget til Europa-Parlamentet og Rådets afgørelse om den anden tilpasning af afgørelse nr. 1110/94/EF, som omhandler en forøgelse af det maksimale totalbeløb for Fællesskabets finansielle deltagelse i fjerde rammeprogram og afsættelse af et beløb til aktiviteter vedrørende undervisningssoftware og multimedier;

Rådets beslutning 94/802/EF af 23. november 1994 om vedtagelse af et særprogram for forskning og teknologisk udvikling, herunder demonstration, inden for informationsteknologi (1994-1998) (5);

Rådets beslutning 94/801/EF af 23. november 1994 om et særprogram for forskning og teknologisk udvikling samt demonstration inden for telematiksystemer af almen interesse (1994-1998) (6);

Rådets beslutning 94/915/EF af 15. december 1994 om et særprogram for forskning og teknologisk udvikling, herunder demonstration, inden for målrettet socioøkonomisk forskning (1994-1998) (7);

Kommissionens forslag af 30. juni 1995 til Rådets beslutning om vedtagelse af et flerårigt EU-program til stimulering af udviklingen af en europæisk industri for multimedieindhold i det spirende informationssamfund (INFO 2000) (8);

Rådets afgørelse 95/563/EF af 10. juli 1995 om iværksættelse af et program til fremme af udvikling og distribution af europæiske audiovisuelle produktioner (MEDIA II - Udvikling og Distribution) (1996-2000) (9) og Rådets afgørelse 95/564/EF af 22. december 1995 om et uddannelsesprogram for branchefolk inden for den europæiske audiovisuelle programindustri (MEDIA II - Uddannelse) (10);

Rådets resolution af 4. april 1995 om kultur og multimedierne, som blandt andet bekræfter, at der straks bør iværksættes aktioner for at støtte og udvikle det begyndende marked for kulturelle multimedier under overholdelse af den sproglige og kulturelle diversitet i Europa (11);

Kommissionens hvidbog »Vækst, konkurrenceevne, beskæftigelse. Udfordringer og veje ind i det 21. århundrede«, hvori det understreges, hvor vigtig uddannelse og erhvervsuddannelse er som katalysator for et samfund i forandring;

Kommissionens meddelelse til Europa-Parlamentet, Rådet, Det Økonomiske og Sociale Udvalg og Regionsudvalget: »Europa på vej mod informationssamfundet: En handlingsplan«;

resultaterne af G7-mødet i Bruxelles den 25.-26. februar 1995 om informationssamfundet og navnlig henstillingerne vedrørende pilotprojekter inden for tværkulturel uddannelse og erhvervsuddannelse;

de muligheder, der ligger i undervisningsmultimedierne for tredjelande i forbindelse med internationalt samarbejde, navnlig landene i Central- og Østeuropa, Middelhavslandene og udviklingslandene;

Det Rådgivende Udvalg om Konkurrenceevnes to rapporter fra juni og december 1995 vedrørende en forbedring af den europæiske konkurrenceevne, der blev tilstillet Kommissionens formand og stats- og regeringscheferne;

rapporten fra Task Force »undervisningssoftware og multimedier«, som indeholder en redegørelse for den nuværende situation med hensyn til det nævnte software og et forslag til handlingsplan på området;

Kommissionens hvidbog »Undervise og lære. På vej mod det kognitive samfund«, som blandt andet anbefaler foranstaltninger, som kan stimulere udviklingen af multimedieværktøj, der kan bruges til tilegnelse af ny viden;

Kommissionens meddelelse til Europa-Parlamentet, Rådet, Det Økonomiske og Sociale Udvalg og Regionsudvalget om en metodologi for anvendelse af Fællesskabets finansielle midler til implementering af informationssamfundets applikationer og behovet for en effektiv koordinering mellem forskningsprogrammer og undervisningsprogrammer;

fordelen ved en samordnet indsats med henblik på indførelse af multimediesoftware og -faciliteter til undervisningsbrug på skoler og erhvervsuddannelsescentre for at:

- bidrage til at forbedre kvaliteten og effektiviteten af uddannelses- og erhvervsuddannelsessystemerne, navnlig ved indførelse af ny praksis og pædagogisk tilrettelæggelse

- styrke den sociale samhørighed ved at give brugerne, især i de dårligst stillede regioner og i små og mellemstore virksomheder, samme mulighed for adgang til informationssamfundet, således at de kan deltage aktivt heri

- give undervisere, elever og lærlinge adgang til informationssamfundet ved at bevidstgøre dem om disse nye værktøjer og indføre dem i brugen deraf

- fremme oprettelsen af varige partnerskaber mellem undervisningsinstitutioner og leverandører af materiel, software og tjenester for at skabe et omfattende marked for multimedieapplikationer og -tjenester, som virkelig er tilpasset pædagogiske behov;

anvendelsen af multimediesoftware og -tjenester til undervisningsbrug kræver, at lokalsamfundene, uddannelses- og erhvervsuddannelsesinstitutionerne, undervisere, erhvervslærere og virksomheder spiller en aktiv rolle, således at man kan afprøve og indføre de bedste pædagogiske metoder;

bidraget fra multimedietelematiknet til etablering af horisontal kommunikation mellem uddannelses- og erhvervsuddannelsesinstitutioner, undervisere og elever og verden udenfor med henblik på at skabe adgang til information og udveksling og give mulighed for at sammenligne pædagogiske idéer og erfaringer;

på baggrund af de opnåede resultater inden for rammerne af fællesskabsprogrammerne og rigdommen og diversiteten af de løbende aktioner og erfaringer opnået af medlemsstaterne i udvikling og udveksling af praktik vedrørende brugen af informations- og kommunikationsteknologier i uddannelses- og erhvervsuddannelsessystemerne;

OPFORDRER MEDLEMSSTATERNE TIL:

Inden for rammerne og grænserne af deres respektive politiske, lovgivningsmæssige, budgetmæssige, uddannelses- og erhvervsuddannelsesmæssige systemer:

- at udbygge eller fortsætte deres indsats med hensyn til forskning, afprøvning, evaluering og anvendelse af de nye informations- og kommunikationsteknologier i uddannelses- og erhvervsuddannelsessystemerne med henblik på en tilpasning til pædagogiske behov og metoder, der i fuldt omfang tager hensyn til lærernes rolle, et mere aktivt samarbejde fra elevernes og de studerendes side, en individualisering af indlæringen, tværfaglige metoder og samarbejdet mellem lærerne med hensyn til at definere didaktiske metoder og tilgodese specielle behov,

- at udbygge grunduddannelsen samt efter- og videreuddannelsen af lærere og erhvervslærere med hensyn til beherskelse af undervisningssoftware og multimedieonlinetjenester samt anvendelse heraf som værktøjer for bedre at kunne forstå deres didaktiske virkemåde. Særlig opmærksomhed bør vises analysen og forståelsen af lærernes og erhvervslærernes rolle, udbredelsen blandt lærere af forskningsresultater vedrørende integration af multimedier i pædagogikken, bevidstgørelseskampagner om de mulige fordele ved multimedier og betingelserne for en tilfredsstillende anvendelse, støtte til og fremme af initiativer fra lærere, samt samarbejde mellem uddannelses- og erhvervsuddannelsesinstitutioner og virksomheder som led i forsøg med ny pædagogisk praksis,

- at tilskynde til forskningsaktioner i forbindelse med produkter og indlæringsprocesser, herunder fjernundervisning, fremstilling og udformning af multimediesoftware på undervisningsområdet, navnlig som led i partnerskaber mellem undervisere, forlag og virksomheder i multimediesektoren, således at disse aktioner er i overensstemmelse med medlemsstaternes pædagogiske retningslinjer og uddannelsespolitik, herunder også den europæiske dimension i uddannelsen; disse aktioner skal vedrøre:

- udvikling af metoder til fremstilling af multimediematerialer til undervisningsbrug under hensyn til den sproglige diversitet og under medvirken af lærere og erhvervslærere

- støttemekanismer til udvikling og tilpasning af multimediesoftware til undervisningsbrug, hvor lærere eller erhvervslærere medvirker ved udviklingen af disse produkter

- overvejelse af passende anvendelsesbetingelser, finansieringsordninger og nye former for ressourcedeling

- muligheder for adgang til multimediebiblioteker og undervisningssoftware for uddannelses- og erhvervsuddannelsesinstitutioner

- definition af eventuelle kvalitetskriterier for undervisningssoftware og undersøgelse af foranstaltninger for at fremme en synergi med multimedier, der er beregnet til hjemmemarkedet, samt tilgodese en tilfredsstillende forbrugeroplysning,

- at fremme foranstaltninger med henblik på at udvikle og om fornødent indføre infrastrukturer for gradvis at sikre det størst mulige antal brugere inden for uddannelses- og erhvervsuddannelsessystemerne adgang til multimediehardware, -software og -onlinetjenester af høj kvalitet samt til den fornødne uddannelse og støtte. Dette kan opnås ved at inddrage disse værktøjer på de relevante steder, f.eks. skoler, erhvervsuddannelsescentre, universiteter, offentlige biblioteker, ressourcecentre, uddannelsescentre med socialt sigte for unge og familier, sammenslutninger osv. Særlig opmærksomhed bør vises udvikling af multimediestøttecentre i medlemsstaterne og kommunikationen mellem lærere og uddannelses- og erhvervsuddannelsespartnere generelt,

- at vedtage foranstaltninger med henblik på:

- som led i udarbejdelse og fremme af fleksible organisationsformer i skolerne og på universiteterne at lave forsøg med integration af informations- og kommunikationsteknologierne for at gøre dem mere effektive og øge udbredelsen heraf

- at sikre alle lige muligheder for adgang til de nye multimedieteknologier med henblik på deres personlige og faglige udvikling samt fremme anvendelse heraf i landdistrikter og i områder i industriel tilbagegang

- at afprøve disse nye værktøjer med henblik på at bekæmpe social udelukkelse og nederlag i skolen,

- at fremme evaluering og udbredelse af den bedste pædagogiske praksis på grundlag af forsøg med og anvendelse af multimediesoftware og -tjenester til undervisningsbrug, at formidle information om produkter og tjenester og på dette grundlag at undersøge oprettelse eller udbygning af steder til demonstration eller fremme heraf,

- at finde de mest effektive ledelsesmetoder for samordnede aktioner mellem kulturelle programmer, uddannelses- og erhvervsuddannelsesprogrammer og forskningsprogrammer under hensyn til de muligheder, som stilles til rådighed via de relevante fællesskabsinstrumenter.

OPFORDRER KOMMISSIONEN TIL:

- I samarbejde med medlemsstaterne at foretage en sammenlignende undersøgelse og en opfølgning af de mest avancerede pilotprojekter med hensyn til anvendelse af multimedieprodukter og -tjenester til undervisningsbrug i Europa og på verdensplan og orientere medlemsstaterne om resultaterne af denne analyse;

- at tage hensyn til uddannelse og erhvervsuddannelse som led i Kommissionens globale initiativer vedrørende informationssamfundet;

- at tage alle de muligheder, som anvendelsen af multimediesoftware og -tjenester kan tilbyde, i betragtning, når der gennemføres relevante aktioner i Kommissionens regi med hensyn til uddannelse, erhvervsuddannelse, sprog og kultur, herunder også internationalt samarbejde;

- at identificere og fremme de støtteaktioner, som kan udvikles på europæisk plan, bl.a. oplysning om produkter, tjenester og den lokale evaluering heraf samt den anvendte procedure, information i og uden for Fællesskabet om europæiske produkter og tjenester inden for undervisningssoftware og multimedier, etablering af kontakter mellem producenter, brugere og administratorer i uddannelses- og erhvervsuddannelsessystemerne for at fremme produkternes og tjenesternes kvalitet samt anvendelsen heraf;

- inden for rammerne af EF-programmerne at fremme pilotprojekter for nettilslutning af uddannelses- og erhvervsuddannelsesinstitutioner i de forskellige medlemsstater, der er interesserede i at anvende de nye multimedieteknologier, for således at fremme den virtuelle mobilitet, udvekslingen af oplysninger og erfaringer, flersproget praksis og forskellige relevante emneområder;

- at udarbejde en samordnet strategi for aktioner, der vedrører multimediesoftware til undervisningsbrug, dels inden for de forskellige relevante EF-programmer og -instrumenter samt initiativerne til udvikling af transeuropæiske telekommunikationsnet; denne strategi skal indkredse konvergerende mål under overholdelse af de pågældende afgørelser og procedurer og lægge særlig vægt på, at resultaterne bliver synlige udadtil;

- på europæisk plan at fremme udbredelse og udnyttelse af den bedste pædagogiske praksis på grundlag af anvendelse af multimediesoftware og -tjenester, idet man i videst muligt omfang støtter sig på eksisterende strukturer på alle niveauer;

- at forelægge en rapport senest den 31. december 1997 om de fremskridt, der er gjort, de hindringer, der er opstået, og de yderligere aktioner, der er nødvendige for, at alle disse aktioner kan gennemføres inden år 2000.

(1) EFT nr. L 87 af 20. 4. 1995, s. 10.

(2) EFT nr. L 340 af 29. 12. 1994, s. 8.

(3) EFT nr. L 87 af 20. 4. 1995, s. 1.

(4) EFT nr. L 126 af 18. 5. 1994, s. 1.

(5) EFT nr. L 334 af 22. 12. 1994, s. 24.

(6) EFT nr. L 334 af 22. 12. 1994, s. 1.

(7) EFT nr. L 361 af 31. 12. 1994, s. 77.

(8) EFT nr. C 250 af 26. 9. 1995, s. 4.

(9) EFT nr. L 321 af 30. 12. 1995, s. 25.

(10) EFT nr. L 321 af 30. 12. 1995, s. 33.

(11) EFT nr. C 247 af 23. 9. 1995, s. 1.